ตลาดหุ้นเอเชียปรับตัวลงบ่ายนี้ วิตกเฟดขึ้นดบ.-ศก.จีนชะลอตัว
ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ และข้อมูลเงินเฟ้อของจีนที่ตอกย้ำถึงเศรษฐกิจที่ชะลอตัวลงของประเทศ
10 ก.ย. 2558

ตลาดหุ้นเอเชียปรับตัวลงในการซื้อขายภาคบ่ายวันนี้ เนื่องจากความกังวลเกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ และข้อมูลเงินเฟ้อของจีนที่ตอกย้ำถึงเศรษฐกิจที่ชะลอตัวลงของประเทศ
ดัชนี FBMKLCI ตลาดหุ้นมาเลเซียปิดภาคเช้าที่ 1,599.48 จุด ลดลง 3.88 จุด, -0.24% ดัชนีฮั่งเส็งรูดลง 476.46 จุด หรือ 2.15% ปิดภาคเช้าที่ 21,654.85 จุด ดัชนีเซี่ยงไฮ้คอมโพสิตปิดเช้าร่วง 1% แตะ 3,211.93 จุด
ข้อมูลเศรษฐกิจที่สำคัญของจีนและญี่ปุ่นที่ได้มีการเปิดเผยในวันนี้ ได้แก่ ดัชนีราคาผู้บริโภค (CPI) ของจีนในเดือนส.ค.ขยายตัว 2% เมื่อเทียบรายปี ซึ่งเพิ่มขึ้นจากอัตรา 1.6% ในเดือนก.ค.หากเทียบรายเดือน ดัชนี CPI เดือนส.ค. ปรับขึ้น 0.5% จากเดือนก.ค.
ขณะเดียวกัน ดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ร่วงลง 5.9% เมื่อเทียบรายปี ในเดือนส.ค. ซึ่งย่ำแย่กว่าในเดือนก.ค.ที่หดตัว 5.4%
ด้านกระทรวงพาณิชย์จีนเปิดเผยว่า ตัวเลขการลงทุนโดยตรงจากต่างประเทศ (FDI) ของจีนในเดือนส.ค.พุ่งขึ้น 22% เมื่อเทียบรายปี แตะระดับ 5.42 หมื่นล้านหยวน (8.71 พันล้านดอลลาร์) หลังจากที่เพิ่มขึ้น 5.2% ในเดือนก.ค.
ส่วนยอดสั่งซื้อเครื่องจักรภาคเอกชนของญี่ปุ่นปรับตัวลดลง 3.6% ในเดือนก.ค.เมื่อเทียบกับเดือนก่อนหน้า แตะ 8.056 แสนล้านเยน
ทั้งนี้ ยอดสั่งซื้อเครื่องจักร ซึ่งไม่รวมอุตสาหกรรมอู่ต่อเรือและสาธารณูปโภคที่มีความผันผวนสูงนั้น ถูกมองว่าเป็นเครื่องชี้วัดการใช้จ่ายในอนาคตของภาคธุรกิจ